Ο Θεόδωρος Παναγόπουλος συνελήφθη στην Αθήνα πριν να προλάβει να παρουσιαστεί στον ανακριτή

Συνελήφθη το πρωί της Παρασκευής ο δικηγόρος Θεόδωρος Παναγόπουλος σε βάρος του οποίου είχε εκδοθεί ένταλμα σύλληψης για την υπόθεση της “μαφίας των φυλακών”.

Το ένταλμα για τον κ. Παναγόπουλο είχε εκδώσει ο ειδικός εφέτης ανακριτής Ευ. Νικόπουλος που χειρίζεται την υπόθεση.

Ο κ. Παναγόπουλος, όπως και ο Αλέξανδρος Λυκουρέζος που συνελήφθη την Πέμπτη, διώκεται για τα αδικήματα της σύστασης εγκληματικής οργάνωσης και της απόπειρας εκβίασης.

Οι δυο συλληφθέντες δικηγόροι, έχουν το δικαίωμα να ζητήσουν και να λάβουν προθεσμία από τον ανακριτή προκειμένου να προετοιμάσουν τις απολογίες τους.

Ο κ. Παναγόπουλος είχε δηλώσει από χθες, Πέμπτη, την πρόθεσή του να παρουσιαστεί στον Ανακριτή για την υπόθεση.

Ο δικηγόρος συνελήφθη στην Αθήνα ενώ μέχρι χθες βρισκόταν στα Ιωάννινα όπου είχε μεταβεί και κλιμάκιο της Αντιτρομοκρατικής.

Ο Αλέξανδρος Λυκουρέζος μαζί με τον Θεόδωρο Παναγόπουλο, ήταν δικηγόροι του Γιώργου Αντωνόπουλου στην υπόθεση της απόπειρας ανθρωποκτονίας σε βάρος του, η οποία είχε γίνει το Νοέμβριο του 2014 έξω από το σπίτι του στη Πεντέλη. Ως ηθικός αυτουργός της απόπειρας ανθρωποκτονίας του Γ. Αντωνόπουλου, έχει καταδικασθεί σε πρώτο βαθμό σε 13 χρόνια κάθειρξη με αναστολή ο Αρ. Φλώρος.

Πηγή: protothema.gr